# กองทัพที่สี่ใหม่

| กองทัพที่สี่ใหม่ |
| --- |
| สถาปนา | 12 ตุลาคม ค.ศ. 1937 – 23 มกราคม ค.ศ. 1947 |
| ประเทศ |  จีน |
| รับใช้ |  พรรคคอมมิวนิสต์จีน |
| เหล่า |  กองทัพปฏิวัติแห่งชาติ |
| รูปแบบ | กองทัพทหารราบเบา |
| บทบาท | การสงครามกองโจร |
| กำลังรบ | 10,300+ (1937)
290,000+ (1947) |
| ขึ้นต่อ | คณะกรรมการการทหารส่วนกลางพรรคคอมมิวนิสต์จีน คณะกรรมการกิจการทหารรัฐบาลชาตินิยม |
| กองบัญชาการ | เจียงซู, อานฮุย |
| คำขวัญ | แก้วิกฤตชาติ (共赴国难) |
| สีหน่วย | เครื่องแบบสีเทา |
| ยุทธภัณฑ์ | ฮั่นหยาง 88, ปืนเล็กยาวเจียง ไคเชก, ปืนเล็กยาวไทป์ 38, ปืนเล็กยาวไทป์ 99, เมาเซอร์ ซี96, ปืนพกหนานปู้, ปืนใหญ่ภูเขาไทป์ 41 ขนาด 75 มม. |
| ปฏิบัติการสำคัญ | สงครามจีน–ญี่ปุ่นครั้งที่สอง, สงครามกลางเมืองจีน |
| ผู้บังคับบัญชา |
| ผบ.สำคัญ | เย่ ถิง, เซี่ยง อิง, หลิว เช่าฉี, เฉิน อี้, ซู่ ยฺวี่ |
| เครื่องหมายสังกัด |
| ตราแขน (1945) |  |
| ตราแขน (1941) |  |

กองบัญชาการกองทัพที่สี่ใหม่ในอำเภอจิง มณฑลอานฮุย
ภาพถ่ายหมู่ ค.ศ. 1940 ของผู้บัญชาการกองทัพที่สี่ใหม่ที่เข้าร่วมในการก่อการกำเริบหนานชาง ค.ศ. 1927 แถวหน้าจากซ้าย: โจว จื่อคุน, ยฺเหวียน กั๋วผิง, เย่ ถิง, เฉิน อี้ และซู่ ยฺวี่
**กองทัพที่สี่ใหม่** (**N4A**; จีนตัวย่อ: 新四军; จีนตัวเต็ม: 新四軍; พินอิน: *Xīn Sì Jūn*) เป็นหน่วยทหารที่อยู่ภายใต้ธงกองทัพปฏิวัติแห่งชาติของสาธารณรัฐจีนในนาม ก่อตั้งขึ้นใน ค.ศ. 1937 ในฐานะเป็นส่วนหนึ่งของแนวร่วมที่สองเพื่อต่อต้านญี่ปุ่น

อย่างไรก็ตาม ในทางปฏิบัติ กองทัพใหม่ที่สี่อยู่ภายใต้บัญชาการแต่เพียงผู้เดียวของพรรคคอมมิวนิสต์จีนและปฏิบัติการอย่างเป็นอิสระจากบัญชาการทางทหารส่วนกลางของก๊กมินตั๋ง ต่างจากหน่วยส่วนใหญ่ของกองทัพปฏิวัติแห่งชาติที่อยู่ภายใต้กำกับดูแลโดยตรงของรัฐบาลชาตินิยม กองทัพใหม่ที่สี่ยังคงรักษากลไกการเมืองและการปฏิบัติการแยกต่างหากซึ่งสอดคล้องกับวัตถุประสงค์ของพรรคคอมมิวนิสต์จีน

กองทัพที่สี่ใหม่และกองทัพลู่ที่แปดเป็นกองกำลังคอมมิวนิสต์หลักสองกองตั้งแต่ ค.ศ. 1938 โดยกองทัพที่สี่ใหม่ปฏิบัติการอยู่ทางใต้ของแม่น้ำแยงซี (ฉางเจียง) ขณะที่กองทัพลู่ที่แปดประจำอยู่ที่เหยียนอานทางตะวันตกเฉียงเหนือ

สมาชิกของกองทัพใหม่ที่สี่สวมตราของพวกเขาไว้ที่แขนซ้าย โดยมีข้อความว่า "N4A" พร้อมทั้งระบุหน่วยและชื่อของทหารบนเครื่องหมายนั้น

หลังอุบัติการณ์ซีอาน ก๊กมินตั๋งนำโดยเจียง ไคเชกและพรรคคอมมิวนิสต์จีนนำโดยเหมา เจ๋อตงได้จัดตั้งแนวร่วมต่อต้านญี่ปุ่น ซึ่งขณะนั้นได้เข้าควบคุมแมนจูเรียและกำลังรุกคืบเข้าสู่ภาคเหนือของจีน เหตุการณ์สะพานมาร์โก โปโลในเดือนกรกฎาคม ค.ศ. 1937 ถือเป็นจุดเริ่มต้นของสงครามจีน–ญี่ปุ่น (ค.ศ. 1937–1945)

ในเดือนตุลาคม ค.ศ. 1937 มีการประกาศว่าทหารกองทัพแดงที่เคลื่อนไหวอยู่ในแปดมณฑลทางใต้ของจีน – ซึ่งเป็นผู้ที่ไม่ได้เข้าร่วมการเดินทัพทางไกลจะได้เป็นส่วนหนึ่งของกองทัพที่สี่ใหม่ กองทัพที่ใหม่สี่ก่อตั้งขึ้นเมื่อวันที่ 25 ธันวาคม ค.ศ. 1937 ที่ฮั่นโข่ว และย้ายไปยังหนานชางในวันที่ 6 มกราคม ค.ศ. 1938 เมื่อหน่วยแยกต่าง ๆ เริ่มเดินทัพสู่แนวหน้า ในช่วงเริ่มต้น กองทัพที่สี่ใหม่ประกอบด้วยสี่หน่วยแยกและหนึ่งกองพันเฉพาะกิจ มีกำลังพลประมาณหนึ่งหมื่นคน ภายหลังกองทัพได้ย้ายไปยังมณฑลอานฮุย เย่ ถิงดำรงตำแหน่งผู้บัญชาการกองทัพ ส่วนเซี่ยง อิงเป็นรองผู้บัญชาการกองทัพ

ในทางทฤษฎีแล้วมันคือแนวร่วมต่อต้านญี่ปุ่นแต่ในทางปฏิบัติมีความขัดแย้งระหว่างกองกำลังชาตินิยมและคอมมิวนิสต์ ซึ่งทวีความรุนแรงขึ้นในฤดูใบไม้ร่วง ค.ศ. 1940 และบานปลายกลายเป็นเหตุการณ์กองทัพที่สี่ใหม่ อันนำไปสู่การสู้รบเต็มรูปแบบระหว่างกองทัพที่สี่ใหม่และกองกำลังกองทัพปฏิวัติแห่งชาติของก๊กมินตั๋งกระทั่งถึงจุดนั้น การสู้รบส่วนใหญ่เป็นเพียงการรบปะทะ กองทัพได้รับการจัดระเบียบใหม่ทั้งหมดหลังเหตุการณ์ดังกล่าวและยังคงอยู่ในสนามรบอย่างต่อเนื่องกระทั่งสิ้นสุดสงคราม

## ประวัติศาสตร์

### ค.ศ. 1937–1938

ใน ค.ศ. 1938 หน่วยแยกที่ 1, 2 และ 3 เริ่มเดินทัพสู่แนวรบในอานฮุยใต้และเจียงซูใต้ ส่วนหน่วยแยกที่ 4 ได้รับมอบหมายให้อยู่ในอานฮุยเหนือและกลาง เนื่องจากอยู่ในแนวหลังของกองทัพญี่ปุ่น ในแรกกองทัพที่สี่ใหม่จึงไม่ได้กำจัดทหารญี่ปุ่นไปได้มากนัก ส่วนใหญ่แล้วพวกเขามุ่งเน้นไปที่การสร้างฐานและการเกณฑ์ทหารใหม่ หลังญี่ปุ่นยึดอู่ฮั่น กองทัพที่สี่ใหม่ก็ใช้โอกาสนี้ตั้งค่ายกองโจรหลายแห่งในพื้นที่ดังกล่าว

### ค.ศ. 1939–1940

ใน ค.ศ. 1939 กองทัพญี่ปุ่นหยุดโจมตีกองกำลังชาตินิยมในวงกว้าง กองทัพใหม่ที่สี่ถูกจำกัดให้อยู่ทางใต้ของแม่น้ำแยงซี เพื่อสร้างฐานที่มั่นแห่งใหม่ กองทัพใหม่ที่สี่ส่งหน่วยรบแนวหน้าไปยังเจียงซูเหนือและปะทะกับกองโจรของกองกำลังชาตินิยมในพื้นที่นั้น ใน ยุทธการที่หวงเฉียว กองทัพใหม่ที่สี่ทำลายกองทัพที่ 89 และกองพลที่ 33 ของกองกำลังชาตินิยม กองทัพลู่ที่แปดยังส่งหน่วยแยกที่ 4 จำนวน 12,000 นายไปสนับสนุนกองทัพใหม่ที่สี่ด้วย

### ค.ศ. 1941–1943

ในเดือนมกราคม ค.ศ. 1941 ในสิ่งที่กลายมาเป็นที่รู้จักในชื่อเหตุการณ์กองทัพที่สี่ใหม่ กองกำลังชาตินิยมล้อมและทำลายกองบัญชาการของกองทัพที่สี่ใหม่เพื่อตอบโต้ ทำให้กองทัพที่สี่ใหม่เสียกำลังพลไปประมาณ 8,000 นาย ผู้บัญชาการของกองทัพที่สี่ใหม่ก็ถูกจับกุมด้วยเช่นกัน พรรคคอมมิวนิสต์จีนออกมาประท้วงอย่างรุนแรงและประกาศจะสร้างกองทัพที่สี่ใหม่ขึ้นใหม่ในเจียงซูเหนือ ในขณะนั้นกองทัพที่สี่ใหม่มีกำลังพลอยู่แล้วเจ็ดกองพลและทหาร 90,000 นาย ระหว่าง ค.ศ. 1941 ถึง 1943 กองทัพที่สี่ใหม่สู้รบกับญี่ปุ่นเป็นหลักและเสียพื้นที่ฐานบางส่วนของกองทัพไป ด้วยความสูญเสียอย่างหนัก กองพลที่ 6 จึงถูกยุบ

### ค.ศ. 1944–1945

เนื่องจากขาดแคลนกำลังพล ญี่ปุ่นจึงยุติการโจมตีกองทัพที่สี่ใหม่อย่างจริงจัง การต่อสู้อย่างดุเดือดหลายครั้งปะทุขึ้นอีกครั้งระหว่างกองทัพที่สี่ใหม่และกองกำลังชาตินิยม กองทัพที่สี่ใหม่พยายามตั้งฐานในมณฑลเจ้อเจียงตะวันออก หูหนาน และหูเป่ย์ เมื่อสงครามโลกครั้งที่สองสิ้นสุดลง พวกเขาหยุดปฏิบัติการและถอนตัวออกจากพื้นที่ฐาน ในเวลานั้น กองทัพใหม่ที่สี่มีทหาร 268,000 นาย เพื่อยึดครองภาคตะวันออกเฉียงเหนือของจีนอย่างรวดเร็ว กรรมการการเมือง หวง เค่อเฉิง สั่งการให้กำลังพล 35,000 นายของกองพลที่ 3 ออกจากพื้นที่ฐานของเขา

### ค.ศ. 1946–1947

ในฤดูร้อน ค.ศ. 1946 สงครามกลางเมืองจีนปะทุขึ้น กองกำลังชาตินิยมเข้าโจมตีกองพลที่ 5 ก่อนและยึดพื้นที่ฐานของกองพลได้สำเร็จ อย่างไรก็ตาม ในเจียงซูกลาง กองพลที่ 1 ของซู่ ยฺวี่ได้รับชัยชนะอย่างปาฏิหาริย์แม้จะมีกำลังพลน้อยกว่าและสามารถกำจัดทหารชาตินิยมได้ถึง 56,000 นาย ต่อมา เนื่องจากขาดแคลนกำลังพล กองพลที่ 1, 2, 4 และ 7 ต้องถอนกำลังไปยังชานตงในฤดูหนาว ค.ศ. 1946 ในเดือนมกราคม ค.ศ. 1947 กองทัพที่สี่ใหม่และภูมิภาคทหารชานตงของกองทัพปลดปล่อยประชาชนถูกรวมเข้าด้วยกันเป็นกองทัพสนามจีนตะวันออก

## กองบัญชาการ

อดีตที่ตั้งของกองบัญชาการกองทัพที่สี่ใหม่ในฮั่นโข่ว อู่ฮั่น
**กองบัญชาการกองทัพที่สี่ใหม่** (จีน: 漢口新四軍軍部舊址) ตั้งอยู่ที่เลขที่ 332-352 ถนนเชิ่งลี่ เขตเจียงอั้น อู่ฮั่น สถานที่แห่งนี้ได้รับการบูรณะโดยรัฐบาลประชาชนอู่ฮั่นใน ค.ศ. 2005 และเมื่อวันที่ 5 มีนาคม ค.ศ. 2013 ได้รับการขึ้นทะเบียนเป็นแหล่งประวัติศาสตร์และวัฒนธรรมสำคัญแห่งชาติ

## ผู้นำหลัก

| ตำแหน่งทางทหาร | วาระแรก | วาระที่สอง | วาระที่สาม |
| --- | --- | --- | --- |
| ผู้บัญชาการ | เย่ ถิง (1938.2 - 1941.1) | เฉิน อี้ (1941.2 - 1947.1) |  |
| รองผู้บัญชาการ | เซี่ยง อิง (1938.2 - 1941.1) | จาง ยฺหวินอี้ (1941.2 - 1947.1) |  |
| กรรมการการเมือง | ว่าง | หลิว เช่าฉี (1941.2 - 1943.11) | เหรา ชู่ฉือ (1943.12 - 1947.1) |
| เสนาธิการ | จาง ยฺหวินอี้ (1938.2 - 1941.1) | ไล่ ฉวนจู (1941.2 - 1945.12) | เฉิน ชื่อฉฺวี (陈士渠, 1946.1 - 1947.1) |
| รองเสนาธิการ | โจว จื่อคุน (1938.2 - 1941.1) | ว่าง | ยฺเหวียน จ้งซี (袁仲希, 1946.1 - 1947.1) |
| ผู้อำนวยการฝ่ายการเมือง | ยฺเหวียน กั๋วผิง (1938.2 - 1941.1) | เติ้ง จื่อฮุย (1941.2 - 1945.12) | ชู ถง (1946.1 - 1947.1) |
| รองผู้อำนวยการฝ่ายการเมือง | เติ้ง จื่อฮุย (1938.2 - 1941.1) | ว่าง | ถัง เลี่ยง (1946.1 - 1947.1) |

## กำลังพล

### กองโจร

ทหารส่วนใหญ่ในกองทัพที่สี่ใหม่เป็นอดีตกองโจรของ กองทัพแดงจีน ขณะที่บางส่วนมาจากกองทัพลู่ที่แปด ประสบการณ์จากสงครามกลางเมืองจีนทำให้พวกเขาสามารถขยายกำลังพลได้อย่างรวดเร็วในช่วงต้นสงครามจีน–ญี่ปุ่นครั้งที่สอง ตลอดระยะเวลาแปดปีของสงคราม นายทหารที่มีความสามารถโดดเด่นมักได้รับการเลื่อนตำแหน่งอย่างรวดเร็ว ตัวอย่างเช่น นายพลจาง อ้ายผิง ซึ่งใน ค.ศ. 1934 เป็นเพียงผู้บังคับกองพันในกองทัพแดงจีน แต่ก็ได้รับตำแหน่งผู้บัญชาการกองพลของกองทัพที่สี่ใหม่ภายใน ค.ศ. 1945

### การศึกษาทางทหาร

ด้วยการขยายขนาดกองทัพอย่างรวดเร็ว นายทหารชั้นผู้น้อยและนักเรียนที่ได้รับการเกณฑ์มาใหม่จำนวนมากจำเป็นต้องได้รับการฝึกอบรม เนื่องจากขาดแคลนครู กองทัพลู่ที่แปดได้ส่งครูฝึกทหารหลายร้อยนายไปยังกองทัพที่สี่ใหม่ในสองโอกาสแยกกัน ตั้งแต่ ค.ศ. 1940 ถึง 1942 กองทัพที่สี่ใหม่ได้สร้างและตั้งโรงเรียนฝึกทหารหกแห่งในสนามรบ โรงเรียนฝึกทหารเหล่านี้ถูกเรียกรวมกันว่าเป็นสาขาของมหาวิทยาลัยการทหารและการเมืองต่อต้านญี่ปุ่น

| โรงเรียน | ผู้อำนวยการ | วันที่ก่อตั้ง | สังกัด | จำนวนคาบเรียน | จำนวนนักเรียน |
| --- | --- | --- | --- | --- | --- |
| โรงเรียนสาขาที่ 4 | เผิง เสฺว่เฟิง | 1940.3 | กองพลที่ 4 | 7 | 5000 |
| โรงเรียนสาขาที่ 5 | เฉิน อี้ | 1940.11 | กองพลที่ 3 | 4 | 3000 |
| โรงเรียนสาขาที่ 8 | จาง ยฺหวินอี้ | 1941.5 | กองพลที่ 2 | 4 | 3000 |
| โรงเรียนสาขาที่ 9 | ซู่ ยฺวี่ | 1942.5 | กองพลที่ 1 | 5 | 3300 |
| โรงเรียนสาขาที่ 10 | หลี่ เซียนเนี่ยน | 1942.2 | กองพลที่ 5 | 5 | 5000 |
| โรงเรียนสาขาที่ 10 (อานฮุย) | ถาน ซีหลิน | 1945.3 | กองพลที่ 7 | 1 | 600 |

## การจัดองค์การ

ในสามปีแรกของการก่อตั้ง กองทัพที่สี่ใหม่ปฏิบัติการอย่างเป็นอิสระโดยมีกรมทหารเป็นหน่วยพื้นฐาน หลังเหตุการณ์กองทัพที่สี่ใหม่ กองทัพได้รับการจัดระเบียบใหม่เป็นเจ็ดกองพลและสิบเก้ากองพลน้อย

### ค.ศ. 1938

ในฤดูใบไม้ผลิ ค.ศ. 1938 กองโจรที่รอดชีวิตของกองทัพแดงจีนทางใต้ได้รับการจัดตั้งเป็นสี่หน่วยแยกของกองทัพที่สี่ใหม่

| หน่วยแยก | ผู้บัญชาการ | ลำดับการรบ | ผู้บัญชาการ | กำลังพล |
| --- | --- | --- | --- | --- |
| หน่วยแยกที่ 1 | เฉิน อี้ | กรมที่ 1 | ฟู่ ชิวเทา | 2300 |
| กรมที่ 2 | จาง เจิ้งคุน |
| หน่วยแยกที่ 2 | จาง ติ่งเฉิง | กรมที่ 3 | หฺวาง หั่วซิง | 1800 |
| กรมที่ 4 | หลู เชิ่ง |
| หน่วยแยกที่ 3 | จาง ยฺหวินอี้ | กรมที่ 5 | เหรา โฉ่วคุน | 2100 |
| กรมที่ 6 | เย่ เฟย์ |
| หน่วยแยกที้ 4 | เกา จิ้งถิง | กรมที่ 7 | หยาง เค่อจื้อ (杨克志) | 3100 |
| กรมที่ 8 | โจว จฺวิ้นหมิง (周骏鸣) |
| กรมที่ 9 | กู้ ชื่อตัว (顾士多) |
| กรมปืนพก | จ้าน ฮฺว่ายฺหวี่ |

### ค.ศ. 1941

หลังเหตุการณ์กองทัพที่สี่ใหม่ กองทัพที่สี่ใหม่ได้รับการสร้างขึ้นใหม่ในเดือนมกราคม ค.ศ. 1941

| กองพล | ผู้บัญชาการ | ลำดับการรบ | ผู้บัญชาการ | กำลังพล |
| --- | --- | --- | --- | --- |
| กองพลที่ 1 | ซู่ ยฺวี่ | กองพลน้อยที่ 1 | เย่ เฟย์ | 12000 |
| กองพลน้อยที่ 2 | หวัง ปี้เฉิง |
| กองพลน้อยที่ 3 | เถา หย่ง |
| กองพลที่ 2 | จาง ยฺหวินอี้ | กองพลน้อยที่ 4 | เหลียง ฉงเสฺว | 18000 |
| กองพลน้อยที่ 5 | เฉิง จฺวิน |
| กองพลน้อยที่ 6 | ถาน ซีหลิน |
| กองพลที่ 3 | หฺวาง เค๋อเฉิง | กองพลน้อยที่ 7 | เผิง หมิงจื้อ | 20000 |
| กองพลน้อยที่ 8 | เถียน โฉ่วเหรา (田守饶) |
| กองพลน้อยที่ 9 | จาง อ้ายผิง |
| กองพลที่ 4 | เผิง เสฺว่เฟิง | กองพลน้อยที่ 10 | หลิว เจิ้น | 15000 |
| กองพลน้อยที่ 11 | เถิง ไห่ชิง (腾海清) |
| กองพลน้อยที่ 12 | ถาน โหย่วหลิน |
| กองพลที่ 5 | หลี่ เซียนเนี่ยน | กองพลน้อยที่ 13 | โจว จื้อเจียน | 14000 |
| กองพลน้อยที่ 14 | หลัว โฮ่วฝู |
| กองพลน้อยที่ 15 | หวัง ไห่ชาน |
| กองพลที่ 6 | ถาน เจิ้นหลิน | กองพลน้อยที่ 16 | หลัว จงอี้ | 8000 |
| กองพลน้อยที่ 18 | เจียง เว่ย์ชิง |
| กองพลที่ 7 | จาง ติ่งเฉิง | กองพลน้อยที่ 19 | ซุน จ้งเต๋อ | 3000 |
| อื่น ๆ |  | กองพลน้อยอิสระ | เหลียง ซิงชู | 1000 |

### ค.ศ. 1945

ในปลายสงครามโลกครั้งที่สอง กองทัพที่สี่ใหม่เติบโตขึ้นจนมีกำลังพล 268,000 นาย

| กองพล | ผู้บัญชาการ | ลำดับการรบ | ผู้บัญชาการ | กำลังพล |
| --- | --- | --- | --- | --- |
| ภูมิภาคทหารเจียงซูและเจ้อเจียง | ซู่ ยฺวี่ | หน่วยแยกที่ 1 | หวัง ปี้เฉิง | 26000 |
| หน่วแยกที่ 2 | เหอ เค่อซี |
| หน่วแยกที่ 3 | หฺวาง หั่วซิง |
| หน่วยแยกที่ 4 | เลี่ยว เจิ้งกั๋ว |
| พื้นที่ย่อยทหารที่ 1 | จง กั๋วฉู่ |
| พื้นที่ย่อยทหารที่ 2 | เฉิน ลี่ผิง |
| พื้นที่ย่อยทหารที่ 3 | เฮ่อ หมิ่นเสฺว |
| ภูมิภาคทหารเจียงซูกลาง | Guan Wenwei | พื้นที่ย่อยทหารที่ 1 | หฺวาง อี้เฟิง | 11000 |
| พื้นที่ย่อยทหารที่ 3 | เฉิน ยฺวี่เชิง |
| พื้นที่ย่อยทหารที่ 4 | หลู เชิ่ง |
| พื้นที่ย่อยทหารที่ 5 | เหวย์ หย่งอี้ |
| พื้นที่ย่อยทหารที่ 6 | เปา โฮ่วชาง |
| กองพลน้อยฝึกสอน | หลิว เฟย์ |
| กองพลที่ 2 ภูมิภาทหารแม่น้ำหวยใต้  | หลัว ปิ่งฮุย | กองพลน้อยที่ 4 | เหลียง ฉงเสฺว | 40000 |
| กองพลน้อยที่ 5 | เฉิง จฺวิน |
| กองพลน้อยที่ 6 | เฉิน ชิ่งเซียน |
| พื้นที่ย่อยทหารลู่ตะวันออก | ปี้ จ้านยฺหวิน |
| กองพลที่ 3 ภูมิภาคทหารเจียงซูเหนือ | หฺวาง เค่อเฉิง | กองพลน้อยที่ 7 | เผิง หมิงจื้อ | 50000 |
| กองพลน้อยที่ 8 | จาง เทียนยฺหวิน |
| กองพลน้อยที่ 10 | หลิว เจิ้น |
| กองพลน้อยอิสระ | ถาน เจี้ยน |
| กองพลที่ 4 ภูมิภาคทหารแม่น้ำหวยเหนือ | จาง อ้ายผิง | กองพลน้อยที่ 9 | เถิง ไห่ชิง (腾海清) | 50000 |
| กองพลน้อยที่ 11 | จาง เจิ้น |
| กองพลน้อยที่ 12 | เหรา จื่อเจี้ยน |
| กองพลที่ 5 ภูมิภาคทหารเหอเป่ย์ อานฮุยและหูหนาน | หลี่ เซี่ยนเนี่ยน | กองพลน้อยที่ 13 | โจว จื้อเจียน | 47000 |
| พื้นที่ย่อยทหารที่ 1 | หวัง ไห่ชาน |
| พื้นที่ย่อยทหารที่ 2 | หวัง ไห่ชาน |
| พื้นที่ย่อยทหารที่ 3 | เฮ่อ ปิ่งเหยียน |
| พื้นที่ย่อยทหารที่ 4 | หาน ตงชาน |
| พื้นที่ย่อยทหารที่ 5 | อู๋ ชื่ออาน |
| พื้นที่ย่อยทหารที่ 6 | เฉิน กัง |
| พื้นที่ย่อยทหารเหอหนานกลาง | เฉิน เซียนรุ่ย |
| พื้นที่ย่อยทหารหูเป่ยใต้ | จาง ถี่เสฺว |
| กองบัญชาการหูเป่ย์และอานฮุย | หฺวาง ชื่อเต๋อ (黄世德) |
| กองพลที่ 7 ภูมิภาคทหารแม่น้ำว่านเจียง | ถาน ซีหลิน | กองพลน้อยที่ 19 | หลิน เหวย์เซียน | 27000 |
| พื้นที่ย่อยทหารอานฮุยใต้ | เหลียง จินหฺวา |
| พื้นที่ย่อยทหารหานเหอ | ซุน จ้งเต๋อ |

## ดูเพิ่ม

* หออนุสรณ์กองทัพที่สี่ใหม่

## อ้างอิง

* Smedley, Agnes. *Battle Hymn of China*. Alfred A. Knopf, 1943.

แม่แบบ:Chinese Civil War